Nakon što je Dnevnik.hr jučer otkrio da je Grad Zagreb dugogodišnjem vozaču gradonačelnika Milana Bandića po smiješnoj cijeni – od 10.500 kuna – u najam dao 51 kućicu na Trgu bana Jelačića u sklopu manifestacije Martin je u Zagrebu, Index je sad izašao s novim, još luđim brojkama. Kako doznaju, Zdravko Krajina, odnosno njegova tvrtka Eko sajam, samo ove godine je od Grada dobio 318 štandova i 54 kućice na glavnom zagrebačkom trgu, po jednako niskim cijenama.

Krajina je, pišu, u svojoj firmi vlasnik, direktor i jedini zaposleni, a dosad je u šest navrata dobio gomilu štandova i kućica po cijenama od 5820 do 13.655 kuna. Tako je prije nekoliko tjedana za manifestaciju Okusi i mirisi tradicije, piše Index, dobio 70 štandova za isti iznos kao i sada, dakle za 10.500 kuna. U svibnju ih je, pišu, dobio 80 za 13.500 kuna, a isto toliko ih je toliko, s još dvije kućice, dobio u travnju za 13.655,60 kuna. U ožujku je pak za 7046,40 kuna dobio 50 štandova i jednu kućicu u svrhu održavanja “izložbeno edukativno promotivno prodajne manifestacije ‘Kaj su jeli naši stari'” te još 38 štandova za 5820 kuna.

Iznajmljuje ih drugima

Kako piše Index, Krajina štandove i kućice dalje iznajmljuje drugima. Na posljednjoj manifestaciji predstavili su se OPG-ovi Dinara iz Zagreba i Zagrebačke županije a svaki od OPG-ova, pa i Turistička zajednica Zagrebačke županije, doznaje Index, mora najam kućice platiti oko 700 kn dnevno. “Jednostavna računica dovodi nas do toga da Bandićev vozač u tjedan dana može zaraditi gotovo 240.000 kuna”, poentira portal.

Krajina je ranijih godina za svoju tvrtku Eko sajam dobivao i potpore. Iz dostupnih podataka, Bandić mu je 2017. i 2018. godine isplatio po 10 tisuća kuna kao potporu za sudjelovanje na manifestaciji Martin je u Zagrebu.

Mijenjao iskaz na sudu

Inače, ime gospodina Krajine možda vam je poznato iz suđenja za aferu Agram, gdje je u dijelu suđenja za muljanje s putnim nalozima promijenio svoj iskaz iz istrage. U istrazi je, naime, USKOKU ispričao da je mesara Veljka Horvata i ugostitelja Josipa Katića službenim autom vozio na kolinje kod Bandićeve sestre u Grude, no onda je na suđenju tvrdio da ih je samo usput povezao.

Konkretno, rekao je kako je tada na službeni put vozio Ratimira Jurekovića, tadašnjeg višeg stručnog savjetnika pročelnika Ureda za poljoprivredu i šumarstvo Grada Zagreba. Juretković je išao u Mostar pa se vozaču Krajani naprosto učinilo zgodnim povesti Horvata i Katića da pomognu na kolinju.

Tamo je, tvrdio je na suđenju, zatekao i gradonačelnika Bandića koji je, kaže, bio pomalo neugodno iznenađen što ih vidi. Rekao je i kako je Bandiću posebno problematično bilo to što su se dovezli službenim VW Touaregom. Naime, taj auto se inače koristio samo za prijevoz službenih delegacija.